Virallinen lehti nro C 292 , 21/09/1998 s. 0029



A4-0179/98 Päätöslauselma komission tiedonannosta neuvostolle, Euroopan parlamentille ja alueiden komitealle rajat ylittävästä yhteistyöstä Tacis-ohjelman puitteissa (KOM(97)0239 - C4-0280/97) Euroopan parlamentti, joka - ottaa huomioon komission tiedonannon (KOM(97)0239 - C4-0280/97), - ottaa huomioon 16. toukokuuta 1997 antamansa päätöslauselman raja-alue- ja alueiden välisestä yhteistyöstä ((EYVL C 167, 2.6.1997, s. 245.)), - ottaa huomioon komission Tacis-ohjelmaa koskevan vuosikertomuksen 1996 (KOM(97)0400), - ottaa huomioon komission kertomuksen Euroopan yhteisön ja Keski- ja Itä-Euroopan maiden vuoden 1994 rajat ylittävän yhteistyön toteuttamisesta (KOM(95)0662 - C4-0142/96), - ottaa huomioon komission tiedonannon Euroopan unionin ja Venäjän suhteesta tulevaisuudessa (KOM(95)0223 - C4-0217/95), - ottaa huomioon Euroopan raja-alueiden yhteistyöjärjestön (AEBR) hyväksymän Euroopan raja-alueiden peruskirjan, - ottaa huomioon Luxemburgissa 21. ja 22. marraskuuta 1995 pidetyn aluepoliittisen valiokunnan kuulemistilaisuuden, jossa käsiteltiin rajat ylittävää yhteistyötä, - ottaa huomioon Luxemburgin Eurooppa-neuvoston tekemän päätöksen jäsenyysneuvottelujen aloittamisesta Keski- ja Itä-Euroopan maiden (KIE-maat) kanssa, - ottaa huomion aluepoliittisen valiokunnan mietinnön ja budjettivaliokunnan sekä taloudellisten ulkosuhteiden valiokunnan lausunnot (A4-0179/98), A. katsoo, että Euroopan unionin olennainen tavoite on edistää rauhaa ja turvallisuutta, demokratiaa ja ihmisoikeuksia, B. ottaa huomioon, että rajat ylittävä yhteistyö kuuluu tärkeänä osana Euroopan unionin ja entisen Neuvostoliiton itsenäisten valtioiden väliseen kumppanuuteen, C. katsoo, että rajat ylittävä yhteistyö voi lisätä Euroopan yhdentymistä ja taloudellista yhteenkuuluvuutta vähentämällä naapurialueiden välisiä taloudellisia epäsuhtia, D. katsoo, että talouden kehittäminen, työllisyyden ja sosiaalisen, kulttuuriin sekä ympäristöön liittyvän yhteistyön edistäminen ovat kolmansien maiden kanssa tehtävän rajat ylittävän yhteistyön tärkeimpiä tavoitteita, ja katsoo, että demokratian kehittäminen ja lujittaminen on yhteistyön keskeinen osa, E. katsoo, että taloudellisen yhteistyön ohella yksi rajat ylittävän yhteistyön tavoitteista on luoda yhteyksiä rajan molemmilla puolilla sijaitsevien alueiden asukkaiden välille ja saada aikaan hyvän naapuruuden ja keskinäisen ymmärryksen suhteet; 1. Suhtautuu myönteisesti rajat ylittävään yhteistyöhön Tacis-ohjelman puitteissa; katsoo kuitenkin, että sen täytäntöönpanosta olisi saatava yksityiskohtaista tietoa budjettivallan käyttäjän määrittelemien suuntaviivojen mukaisesti; 2. Katsoo, että unionin on laajentuneena erittäin tärkeää syventää suhteitaan Venäjään, Ukrainaan ja muihin entisen Neuvostoliiton itsenäisiin valtioihin kumppanuus- ja yhteistyösopimusten pohjalta; katsoo, että Agenda 2000 -asiakirjan ehdotukset ja uudet geopoliittiset olosuhteet huomioon ottaen olisi tehtävä muutoksia yhteisön ohjelmien, kuten Tacis-ohjelman, sisältöön ja maantieteelliseen organisointiin; 3. Katsoo, että EU:n rajat ylittävä yhteistyö edellyttää resursseja yhteistyön kehittämiseksi ja vakauden turvaamiseksi EU:n ja EU:n tulevien jäsenvaltioiden rajojen lähialueilla; katsoo, että EU:n tulevassa aluepolitiikassa on painotettava yhä enemmän rajat ylittävää yhteistyötä kaikilla raja-alueilla; 4. Pyytää komissiota ottamaan Tacis CBC -ohjelman (cross-border cooperation; rajat ylittävä yhteistyö) suunnittelussa ja toimeenpanossa huomioon tulevan laajentumisen siten, että keskipitkän ja pitkän aikavälin prioriteetit, kuten EU:n uusien ulkorajojen lujittaminen, otetaan ennalta huomioon; 5. Ilmaisee mielipiteenään, että Tacis CBC -hankkeista erityisesti ympäristönsuojelun alalla saatua kokemusta olisi jaettava ja levitettävä laajemmin niiden entisen Neuvostoliiton itsenäisten valtioiden alueille, jotka eivät ole kelpoisia saamaan taloudellista tukea Tacis-ohjelman puitteissa; 6. Katsoo, että alueellisten ja paikallisten toimijoiden sekä työmarkkinaosapuolten taloudellinen panostus sekä yksityisen sektorin suurempi osallistuminen on oleellisen tärkeää, koska vain siten voidaan varmistaa hankkeiden ja työpaikkojen säilyminen EU:n yhteisrahoituksen päätyttyä; muistuttaa tässä yhteydessä budjettivallan käyttäjän tekemistä päätöksistä vuoden 1998 talousarvion yhteydessä (kohdat B7-520 ja B7-521); 7. Muistuttaa päätöksistä, joilla alueellisen yhteistyön koordinointi siirretään alueille tai alueellisille liitoille ja varmistetaan, että euroalueita koskeviin kehittämistavoitteisiin, -ohjelmiin ja -hankkeisiin liittyvä demokraattinen päätöksentekoprosessi tapahtuu aluetasolla, siten että voidaan luoda kansallisten rajojen yli ulottuvia itsenäisen alueellisen kehityksen malleja; 8. Panee merkille, että on tarvetta varmistaa kumppanuusperiaatteen mukaisesti alueiden, paikallisten viranomaisten ja työmarkkinaosapuolten osallistuminen Tacis-ohjelman mukaisen rajat ylittävän yhteistyön suunnitteluun ja täytäntöönpanoon käytännön tasolla; katsoo täten, että paikallisen ja alueellisen hallinnon kouluttamisen ja kehittämisen on oltava yksi Tacis CBC -ohjelman painopisteistä; 9. Painottaa, että paikallis- ja alueviranomaisten harjoittamalla alueiden välisellä yhteistyöllä rajan molemmin puolin myötävaikutetaan merkittävällä tavalla rauhan, vapauden, turvallisuuden ja ihmisoikeuksien kunnioittamisen sekä kansallisten vähemmistöjen suojelun ylläpitämiseen; korostaa, että alueilla on tärkeä merkitys Euroopan yhdentymiskehitykselle ja Euroopan kansojen rinnakkaiselolle; 10. Ottaa huomioon siirtymävaiheen maissa esiintyvän demokratian luomiseen ja lujittamiseen tähtäävien toimenpiteiden tarpeen ja painottaa sitä merkitystä, joka on bottom-up-periaatetta noudattaen toteutetulla demokraattiseen päätöksentekoon osallistumisella suunniteltaessa, toteutettaessa ja arvioitaessa rakennepoliittisia toimenpiteitä; pyytää komissiota painottamaan näitä seikkoja Tacis-ohjelman suuntaviivoja määrittäessään; 11. Painottaa kuitenkin myös sellaisen euroalueille suunnatun pienhankkeiden rahaston merkitystä (verrattavissa euroalueilla Phare- ja Interreg-ohjelmien puitteissa sovellettavaan käytäntöön), jolla edistetään suoraan hyvin pieniä paikallistason hankkeita ja tuetaan esimerkinomaisesti kehitystä rajojen toisistaan erottamien kansojen keskinäisen ymmärtämisen lisäämiseksi; 12. Painottaa tarvetta koordinoida EU:n täytäntöönpanemia, rajat ylittävää yhteistyötä koskevia ohjelmia, Tacis-, Phare- ja Interreg-ohjelmat mukaan lukien, jotta vältytään päällekkäisyyksiltä ja jotta lisätään niiden puitteissa rahoitettujen aloitteiden vaikutusta ja tehokkuutta; pitää näin ollen välttämättömänä koordinoinnin ja nykyistä joustavamman yhteisrahoituksen sisällyttämistä rakennerahastoja koskeviin uusiin säännöksiin; 13. Katsoo, että on luotava olosuhteet, jotka mahdollistavat todellisten yhteishankkeiden toteuttamisen käyttämällä Interreg- ja Tacis-ohjelmien rajat ylittävää yhteistyötä koskevia osia; kehottaa tästä syystä komissiota sopimaan käytettävissä olevien varojen käyttöä koskevista yhteisistä säännöksistä EU:n ja kolmansien maiden rajat ylittävää yhteistyötä koskevia hankkeita varten; 14. Toivoo, että Tacis-ohjelma helpottaa huomattavia investointeja Phare-ohjelman tavoin, sillä infrastruktuuriohjelmien merkitys korostuu vähemmän kehittyneillä alueilla; jotta resursseja voidaan käyttää järkevästi ja tehokkaasti EU:n ja kolmansien maiden välisessä rajat ylittävässä yhteistyössä, on tärkeää muun muassa, että Interreg II-, Tacis- ja Phare-ohjelmien rajat ylittävä yhteistyö on koordinoitava niin, että varmistetaan todellinen yhteistyö hankkeen puitteissa sekä kansalaisten välillä; Tacis CBC -ohjelman olisi tuotettava monivuotisia ulottuvuudeltaan rajat ylittäviä hankkeita helpottamaan Interregin vakauttamista; 15. Katsoo, että yhteiset rajat ylittävät ohjelmat on valmisteltava aluetasolla ja yksikkötasolla yhteiskunnallis-taloudelliseen analyysiin nojautuen - ei niinkään koko kansallisten rajojen pituudelta; katsoo, että investoinneista on oltava hyötyä rajan molemmin puolin, ja että kaikki hankkeet on toteutettava yhteistoimin; 16. Katsoo, että on tarpeellista edistää synergiaa sekä Euroopan yhteisön rahoitusvälineiden että Euroopan jälleenrakennus- ja kehityspankin ja Kansainvälisen valuuttarahaston kaltaisten laitosten rahoitusvälineiden välillä osana tasapainoista rahoitustaakan jakamisprosessia; 17. Uskoo, että Tacis-ohjelman puitteissa toteutettavan rajat ylittävän yhteistyön täytäntöönpanossa on tulevaisuudessa keskityttävä integroituun, monivuotiseen ohjelmansuunnitteluun niin, että varmistetaan ohjelman yhtenevyys muiden ohjelmien (erityisesti Interregin) kanssa ja estetään lukuisien mukana olevien hankkeiden päällekkäisyydet; 18. Painottaa, että siirtymäkauden aikaisen teknisen avun antaminen on tärkeää myös laajemmin kuin pelkästään Tacis CBC -ohjelman puitteissa ja painottaa, että tätä politiikkaa on arvioitava jatkuvasti siten, että varmistetaan sen entistä suurempi tehokkuus sekä avun asianmukainen jakautuminen ja käyttö; 19. Valittaa, että hitaat, monimutkaiset ja byrokraattiset menettelyt ovat rajoittaneet Tacis-ohjelman tehokkuutta; katsoo, että komission olisi järkeistettävä hallintokäytännettään niin, että se vastaisi paremmin alueellisten edustajien tarpeita; uskoo, että nykyisen järjestelmän yksinkertaistaminen on tarpeellista; kehottaa komissiota antamaan pikaisesti neuvoja ja opastusta painopistealueiden ja tavoitteiden asettamisessa sekä pyytää jäsenvaltioita antamaan rajat ylittävälle yhteistyölle riittävää poliittista tukea sekä sitoutumaan siihen; 20. Painottaa tarvetta keskittyä eri ohjelmiin ja parantaa niistä tiedottamista, helpottaa tietoihin tutustumista sekä lisätä varojen käyttöä ja päätöksentekoa koskevaa avoimuutta; 21. Pitää valitettavana, että Tacis-ohjelmia hallinnoidaan keskusvaltaisesti pääkaupungeista; painottaa tarvetta jakaa riittäviä resursseja alueellisille Tacis-toimistoille, jotta alueelle tärkeitä tekijöitä voidaan ottaa paremmin huomioon ohjelmissa; katsoo, että komission on tärkeää saada käyttöönsä riittävät henkilöresurssit - tarvittaessa työpaikkojen siirtämisen avulla - uusia rajat ylittävää yhteistyötä koskeviin velvollisuuksiinsa; 22. Toteaa, että alueelliset Tacis-toimistot ovat keskushallintoa edustavia paikallisia elimiä ja alueellisten viranomaisten on osallistuttava niiden toimintaan, jotta varmistetaan toimistojen tehtävien tehokas hoitaminen; 23. Katsoo, että Tacis CBC -ohjelmassa olisi määriteltävä raja-alueiden erityisolosuhteista johtuvat ympäristötavoitteet ja niiden toteuttamiseksi tarvittavat välineet, eritoten koska entisestä Neuvostoliitosta itsenäistyneissä valtioissa toimivien yritysten käyttämä ympäristötekniikka on vanhentunutta ja puutteellista; 24. Painottaa erityisesti Venäjän ja EU:n rajoja lähellä olevien alueiden uusia ympäristöongelmia, joiden ratkaisemiseksi on pikaisesti löydettävä riittävät keinot; 25. Painottaa, että ympäristöohjelmille on jatkossakin annettava avainasema Tacis CBC -ohjelmassa ja on kiinnitettävä erityistä huomiota erityisesti paikallisyhteisöjen välisten yhteyksien edistämiseen, millä myötävaikutetaan raja-alueiden taloudellista kehitystä; 26. Toivoo näkevänsä pienten ja keskisuurten yritysten koulutukseen, yrityksen kehittämiseen, sekä teknologian ja markkinointitaitojen siirtämiseen liittyvien yhteistyöhön kannustavien toimien lujittamista; katsoo lisäksi, että olisi kiinnitettävä erityistä huomiota naisten yritystoiminnan kehittämiseen ja edistämiseen sekä kansalaisten kannalta välttämättömien sosiaali- ja terveydenhoitopalveluiden luomiseen ja tukemiseen; 27. Katsoo, että ohjelmien, sopimusten ja hankintojen täytäntöönpanoa koskevia säännöksiä olisi tarkistettava niin, että ne mahdollistavat alue- ja paikallisviranomaisten osallistumisen yhteistyöhankkeiden toteuttamiseen; katsoo, että pienimuotoisissa hankkeissa on samoin otettava huomioon julkisia hankintoja koskevat määräykset, jotta EU:n varoja voitaisiin käyttää parhaalla mahdollisella tavalla; 28. Pitää suotavana, että Interreg-, Phare CBC- ja Lace-ohjelmien puitteissa raja-alueille teknistä tukea antava Euroopan raja-alueiden järjestö (AEBR) antaisi tukea myös Tacis-ohjelman piiriin kuuluville raja-alueille; 29. Pitää tärkeänä edesauttaa toimenpiteitä, joilla rajanylitykseen ja tullaukseen liittyviä käytännön esteitä puretaan siten, että osapuolet noudattavat yhdessä sovittuja sekä Euroopan unionin hyväksymiä menettelytapoja käytännössä edelleen esiintyvissä ongelmissa tavaroiden ja ihmisten liikkumisessa euroopan unionin ja unionin ulkopuolisten maiden välillä; toivoo myös, että rajat ylittävän humanitaarisen avun perillemeno turvataan ilman kohtuuttomia tulli ja muita maksuja; 30. Painottaa, että Tacis CBC -ohjelmaa on vahvistettava ja siihen varattuja määrärahoja vähitellen lisättävä saatujen kokemusten pohjalta ja samalla on huolehdittava siitä, että nämä määrärahat käytetään mahdollisimman tehokkaasti; katsoo, että byrokratiaa on vähennettävä toteutettaessa Tacis CBC -ohjelmaan kuuluvia hankkeita, kuten jo nyt tehdään Interreg-ohjelman osalta, jotta paikallisviranomaisia ei lannisteta heidän pyrkiessään esittämään ehdotuksia; 31. Toivoo, että erilaisten toteutettavuustutkimusten, investointisuunnitelmien ja muiden valmisteluasiakirjojen rahoittamisen lisäksi kiinnitetään suurta huomiota myös raja-alueiden väestön perustarpeisiin ja tämänhetkisiin tarpeisiin sekä raja-alueiden instituutioihin ja organisaatioihin; tähän tulisi kuulua rajanylityspaikkojen perusrakenteiden kehittäminen ja rahoittaminen, paikallisviranomaisten varustaminen asianmukaisilla teknisillä laitteilla sekä hälyttävimpien ja välittömimpien saastumisen lähteiden poistaminen viipymättä; 32. Painottaa pienille ja keskisuurille yrityksille annettavan tuen merkitystä osana rajat ylittävää yhteistyötä, koska liikeyhteydet kannustavat luonnostaan tällaiseen yhteistyöhön; ehdottaa, että erityistukitoimiin voisi kuulua keskinäisten selvityspankkien perustaminen sekä tulli- ja verolainsäädännön alan koulutusta ja konsultointia; 33. Katsoo, että komission olisi ehdotettava erityisen Itämeri-ohjelman laatimista, jota edistettäisiin luomalla erillinen budjettikohta; samalla helpotettaisiin EU:n erityisen pohjoisen ulottuvuuden kehittymistä; 34. Kehottaa puhemiestään välittämään tämän päätöslauselman neuvostolle, komissiolle, alueiden komitealle ja jäsenvaltioiden hallituksille.